Les Falles 2024 donaran inici aquest primer cap de setmana de març
28 de febrer de 2024

Després del decret de dol oficial pel tràgic incendi de Campanar, que va obligar a suspendre tots els actes festius en la localitat el passat cap de setmana, les Falles de l'Eliana es preparen ja per a donar inici a les seues festivitats. Serà aquest divendres, 1 de març, amb l'encesa de llums als carrers de les quatre comissions falleres: l’Antic Molí-Les Casetes; Josep Antoni, Puríssima i Major; Mercat i Verge del Carme.

El dissabte 2 tindrà lloc la Cavalcada a les 19.00 hores i, la mateixa nit, a les 23.00 hores se celebrarà la revetlla amenitzada per l'Orquestra Twister. Tancarà el cap de setmana l'acte de la Crida, on els màxims representants donen la benvinguda a les Falles des del balcó de l'Ajuntament el diumenge a les 12.30 hores.

Els actes es reprendran la setmana vinent amb l'animat Tren Faller, una festivitat que defineix l'esperit de les falles: música, festa i soroll. Les cercaviles recorreran, des de les 19 hores del dissabte 9, les vies principals omplint-les d'alegria i gent. El cap de setmana es completarà el diumenge 10 amb la primera mascletà de les falles elianeres en commemoració del Dia Internacional de la Dona, que inundarà els carrers de pólvora morada i de vesprada, tindrà lloc l'ajornat acte de la Gala Fallera i l'exhibició de playbacks. Serà a les 18 hores a l'Auditori Municipal.

La resta de la programació, corresponent a la setmana gran no ha patit modificacions.

Ban de Falles

A més, l'Ajuntament ha emés un ban davant la celebració de Falles 2024 en el qual posa en coneixement de tota la ciutadania determinats aspectes, relacionats amb la venda de productes pirotècnics i el gaudi d'unes festes amb responsabilitat.

Des de la Corporació Municipal es fa una crida a veïns i veïnes a gaudir plenament de les pròximes festes falleres, i posen esment, per raons de seguretat, en un ús adequat d'aquesta mena de productes i de les mesures de protecció.